শ্রমজীবী মানুষের জন্য একমাত্র ইসলামই দিয়েছে শাশ্বত সুন্দর বিধান। মহান আল্লাহ তায়ালা এরশাদ করেন- “প্রত্যেকের জন্য তাদের কাজের আনুপাতিক মর্যাদা আছে এবং তোমাদের প্রতিপালক তাদের কর্ম সম্পর্কে বেখবর নন।” (সূরা আনয়াম-১৩২)। শ্রমিকের মর্যাদা ও অধিকার সম্পর্কে মহানবী (সা) এরশাদ করেন – যারা তোমাদের কাজ করে জীবিকা উপার্জন করে সে শ্রমিক তোমাদের ভাই, আল্লাহ তাদেরকে তোমাদের অধীন করে দিয়েছেন। কাজেই যাদের কাছে এমন লোক রয়েছে তাদেরকে যেন সে তাই খেতে দেয় যা সে নিজে খায়। তাদের ক্ষমতার বাইরে কোন কাজ করতে যেন তাকে বাধ্য না করা হয়। মহানবী (সা) আরও বলেছেন- শ্রমিককে কাজে নিয়োগ করার সময় তার মজুরি ঠিক করে নাও। অন্য হাদিসে বলা হয়েছে – শ্রমিকের গায়ের ঘাম শুকানোর পূর্বেই তার পারিশ্রমিক দিয়ে দাও। সুতরাং কাজের সময় নির্ধারণ ও অতিরিক্ত কাজ না চাপানো, মজুরি বা বেতন স্কেল নির্ধারণ ও যথাসময়ে তার পারিশ্রমিক প্রদান ইসলামী শ্রমনীতির প্রধান বৈশিষ্ট্য। এ নীতি অমান্য করার মাধ্যমে যেমন শ্রমিককে অবমাননা করা হয় তেমনি ইসলামের বিধান অমান্যকারী হিসেবে আল্লাহ ও তার রাসূলের বিরাগভাজন হতে হয়। তাই বিশ্বায়ন মোকাবেলায় যথাযথ পদক্ষেপ গ্রহণ, ইসলামী শ্রমনীতি চালু, জাতীয় মজুরি ও বেতন কমিশন ঘোষণা, ঢালাওভাবে বিরাষ্ট্রীয়করণ বন্ধ করে লাভজনক শিল্প কারখানা চালু, শ্রমিক স্বার্থ বিরোধী সকল কালাকানুন বাতিল, গার্মেন্টসসহ সকল কারখানার শ্রমিকদের জন্য নিরাপত্তা নিশ্চিত করে কাজের সময় ৮ ঘণ্টা নির্ধারণসহ পাটকল, সুতাকল, কাগজকল, চিনিকল, সার কারখানা, গার্মেন্টস, বিদ্যুৎ, টিএন্ডটি, রেল, বন্দর, পরিবহনসহ সরকারি-বেসরকারি সকল প্রতিষ্ঠানের শ্রমিক কর্মচারীদের ন্যায্য দাবি বাস্তবায়নে সংশ্লিষ্ট কর্তৃপক্ষকে আরো আন্তরিক হতে হবে এবং সংশ্লিষ্ট শ্রমিকদেরকেও দেশ ও জাতির স্বার্থে কাজে ফাঁকি দেবার মানসিকতা পরিত্যাগ করতে হবে; এটাই হোক ২০১১ সালের ১২৫তম মে দিবসের বিপ্লবী আহবান।